Rīgā

|  |  |  |  |
| --- | --- | --- | --- |
|  | 03.11.2023. | Nr. | 30-1-01/1650 |
| Uz | 10.10.2023 | Nr. | V-3-10/2023 |

|  |
| --- |
| "LATVIJAS DAUDZBĒRNU ĢIMEŅU APVIENĪBA"paziņošanai e-adresē |

|  |
| --- |
| Par mērķētu atbalstu iedzīvotājiem hipotekāro kredītu maksājumu palielināšanās dēļ |
|   |

 Labklājības ministrija (turpmāk – ministrija) ir saņēmusi Latvijas Daudzbērnu ģimeņu apvienības 2023. gada 10. oktobra vēstuli Nr. V-3-10/2023, kurā hipotekāro kredītu maksājumu palielināšanās dēļ tiek rosināts ģimenēm ar bērniem, kuras neatbilst trūcīgo statusam, lai pretendētu uz sociālo mājokli, bet kurām nav arī pietiekami lieli ienākumi, lai atbilstu droša kredītņēmēja prasībām un varētu saņemt kredītu vajadzībām atbilstoša mājokļa iegādei, izmantot esošo atbalsta instrumentu – **mājokļu pabalstu**, mainot pabalsta aprēķināšanas kārtību par labu pabalstu saņēmējiem, tādējādi paplašinot pabalsta saņēmēju loku un situācijas, kurās mājsaimniecība var saņemt mājokļa pabalstu. Ministrija sniedz atbildi par sniegto priekšlikumu.

Mājokļa pabalsts ir viens no diviem pamata sociālās palīdzības pabalstiem, kas paredzēts ar mājokļa lietošanu saistīto izdevumu segšanai mājsaimniecībām ar zemiem ienākumiem. Kopš 2021. gada atbilstība trūcīgas vai maznodrošinātas mājsaimniecības statusam vairs nav priekšnosacījums mājokļa pabalsta saņemšanai, proti, mājokļa pabalstu mājsaimniecība saņem neatkarīgi no minēto statusu esamības. Tomēr mājokļa pabalsta aprēķina formulā ir izmantots garantētā minimālā ienākuma (turpmāk – GMI) slieksnis. Mājokļa pabalsta apmēru aprēķina kā starpību starp GMI sliekšņu summu mājsaimniecībai, kas reizināta ar attiecīgu koeficientu[[1]](#footnote-2), rēķinos vai kvītīs aprēķināto maksājumu summu par attiecīgo periodu *(nepārsniedzot normatīvajos aktos noteiktās pabalsta aprēķināšanai izmantojamās izdevumu pozīciju minimālās normas[[2]](#footnote-3))* un mājsaimniecības kopējiem ienākumiem.

Piemēram, daudzbērnu ģimene (vecāki un trīs apgādībā esoši bērni) ar kopējiem ienākumiem 1200 *euro* vidēji mēnesī neatbilstu trūcīgās mājsaimniecības statusam[[3]](#footnote-4), taču var pretendēt uz mājokļa pabalstu, ja izmaksas par mājokli pārsniegtu 487,50 *euro*. Piemēram, ja izdevumi par mājokli būtu 600 *euro* mēnesī, tad mājokļa pabalsta apmērs būtu 112, 50 *euro* atbilstoši šai formulai:

***Pmaj = (GMI1 + GMI2 x N) \* KOEF + K – I:***

1) (GMI1 + GMI2 x N) - GMI slieksnis. Sociālo pakalpojumu un sociālās palīdzības (turpmāk – SPSP) likuma 33. panta otrā daļa nosaka, ka GMI slieksnis ir 20 % no ienākumu mediānas (125,00 *euro* pirmajai vai vienīgajai personai un 87,50 *euro* pārējām personām mājsaimniecībā[[4]](#footnote-5)) - (125 + 87,50 x 4) = 475 *euro*.

2) KOEF – koeficients, kas noteikts normatīvajos aktos par sociālajiem pakalpojumiem un sociālo palīdzību. GMI sliekšņu summai mājsaimniecībai, kurā ir darbaspējīgas personas, piemēro koeficientu 1,5.

2) K – ar mājokļa lietošanu saistīto maksājumu rēķinos norādītā faktisko izdevumu summa – 600 *euro*.

3) I – mājsaimniecības kopējie ienākumi 1200 *euro*.

Aprēķins:

|  |  |  |  |
| --- | --- | --- | --- |
| Pmaj = | (GMI1 + GMI2 x N) \* 1,5  | + K | – I |
|  112, 50 *euro* | 712, 50 *euro* | 600 *euro* |  1200 *euro* |

Sociālo palīdzību klientam sniedz, pamatojoties uz viņa materiālo resursu — ienākumu un īpašuma — izvērtējumu. Ienākumus un materiālo stāvokli vērtē atbilstoši SPSP likumā noteiktiem nosacījumiem[[5]](#footnote-6). Vērtējot ienākumus, viens no nosacījumiem attiecībā uz vērā neņemamajiem ienākumiem ir vienīgā mājokļa iegādei piešķirtā kredīta pamatsumma un procentu maksājums. Tas nozīmē, ka sociālais dienests, aprēķinot mājsaimniecības vidējos ienākumus, tos samazina par ikmēneša izdevumiem vienīgā mājokļa kredīta pamatsummas un procentu maksājumu veikšanai. Iepriekš minētā piemērā, ja ģimene būtu hipotekārā kredīta maksātāji, maksājot, piemēram, 300 *euro* ikmēneša maksājumu (kredīta pamatsumma un procentu maksājumi), ģimenes ienākumi pie izvērtēšanas tiktu samazināti par 300 *euro,* līdz ar to arī mājokļa pabalsts būtu par 300 *euro* lielāks. Tāpat ienākumu izvērtējumā neņem vērā arī ģimenes valsts pabalstu, kas par trīs bērniem ir 225 *euro* mēnesī. Attiecīgi, ja ģimene kvalificējās GMI pabalstam, tad ģimenes valsts pabalsts papildus GMI pabalstam paliek ģimeņu ar bērniem rīcībā. Ja ģimenē ir bērns ar invaliditāti, par kuru tiek saņemts bērna ar invaliditāti kopšanas pabalsts 313,43 *euro* apmērā, arī šo pabalstu un vairākus citus ar invaliditāti saistītus pakalpojumus un pabalstus neņem vērā, novērtējot ģimenes ienākumus, proti, tie paliek ģimenes rīcībā.

Lai pēc iespējas plašākam iedzīvotāju lokam sniegtu nepieciešamo atbalstu, likuma “Par sociālo drošību” 22. pants nosaka, ka minimālo ienākumu sliekšņus pārskata vienlaikus katru gadu 1. janvārī, ņemot vērā aktuālo ienākumu mediānu. Tas nozīmē, ka, pieaugot ienākumu mediānai, pieaugs arī GMI slieksnis, kas savukārt paplašinās mājokļa pabalsta saņēmēju loku. Ņemot vērā minēto, ministrija uzskata, ka sociālās palīdzības ietvaros sniegtais mājokļa pabalsts ir atbilstoši mērķēts zemu ienākumu mājsaimniecībām. Paplašinot mērķa grupu ar mājsaimniecībām, kurām ir vidēji ienākumi, tas vairs neatbilstu sociālās palīdzības mērķim.

Vienlaikus informējam, ka daudzbērnu ģimenēm, kā arī trūcīgām un maznodrošinātām ģimenēm ir pieejams valsts atbalsts elektroenerģijas izmaksu daļējai kompensēšanai, ko nosaka Ministru kabineta 2021. gada 1. jūnija noteikumi Nr. 345 “Aizsargātā lietotāja tirdzniecības pakalpojuma noteikumi” (turpmāk – Noteikumi Nr. 345). Š.g. 22. augustā Noteikumi Nr. 345 tika grozīti, palielinot aizsargātajiem lietotājiem pieejamo atbalstu elektroenerģijas izmaksu daļējai kompensēšanai līdz 20 *euro* trūcīgām un maznodrošinātām personām un 25 *euro* daudzbērnu ģimenēm. Tai pat laikā no 2023. gada 1. jūlija spēkā stājās izmaiņas minimālo ienākumu sliekšņu noteikšanā, kā rezultātā trūcīgo un maznodrošināto mājsaimniecību ienākumu sliekšņi turpmāk mainīsies katru gadu. Attiecīgi no 2023. gada 1. jūlija trūcīgas mājsaimniecības ienākumu slieksnis ir 313 *euro* pirmajai vai vienīgajai personai mājsaimniecībā un 219 *euro* pārējām personām mājsaimniecībā, savukārt no 2024. gada 1. janvāra minētie apmēri būs attiecīgi 343 euro un 240 *euro.*

Vienlaikus informējam, ka Bērnu tiesību aizsardzības likuma 26. panta pirmajā daļā noteikts, ka *valsts un pašvaldība atbalsta ģimeni, it īpaši daudzbērnu ģimeni un ģimeni, kuras aprūpē ir bērns ar invaliditāti, un sniedz tai palīdzību.* Valsts sniedz atbalstu zemu ienākumu mājsaimniecībām, lai segtu ar mājokļa lietošanu saistītos izdevumus, bet pašvaldībām dotas tiesības sniegt atbalstu, nevērtējot materiālo situāciju.

|  |  |
| --- | --- |
| Valsts sekretārs | I.Alliks |

Kūla

evija.kula@lm.gov.lv

Klimone

Alina.Klimone@lm.gov.lv

|  |  |
| --- | --- |
| Valsts sekretārs | I.Alliks |

Kūla

evija.kula@lm.gov.lv

1. Sociālo pakalpojumu un sociālās palīdzības likums 35. panta piektā daļa [↑](#footnote-ref-2)
2. Ministru kabineta noteikumu Nr. 809 “Noteikumi par mājsaimniecības materiālās situācijas izvērtēšanu un sociālās palīdzības saņemšanu” 3.pielikums. [↑](#footnote-ref-3)
3. Atbilstoši SPSP likuma 33. panta trešajai daļai trūcīgas mājsaimniecības ienākumu slieksnis ir 50 % no ienākumu mediānas, tas ir 313 euro pirmajai personai mājsaimniecībā un 219 euro pārējām personām mājsaimniecībā jeb mājsaimniecībai, kuras sastāvā ir 5 personas trūcīgās mājsaimniecības slieksnis ir 1189 euro. [↑](#footnote-ref-4)
4. Šie GMI sliekšņu apmēri ir spēkā no 2023. gada 1. jūlija. No 2024. gada 1. janvāra GMI sliekšņi palielināsies un attiecīgi būs 137,00 *euro* pirmajai vai vienīgajai personai un 96,00 *euro* pārējām personām mājsaimniecībā. [↑](#footnote-ref-5)
5. Sociālo pakalpojumu un sociālās palīdzības likuma 36.pants. [↑](#footnote-ref-6)